**OBRAZLOŽENJE**

1. **PRAVNI TEMELJ ZA DONOŠENJE AKTA**

Pravni temelj za donošenje Odluke izmjenama i dopunama Odluke o komunalnim djelatnostima koje se obavljaju na području Grada Pula - Pola predstavljaju odredbe članka 26., članka 44. stavka 2. i članka 48. stavka 2. Zakona o komunalnom gospodarstvu („Narodne novine" broj 68/18, 110/18 i 32/20, dalje u tekstu: ZKG) i članka 39. Statuta grada Pula-Pola (Službene novine-Bollettino ufficiale Pula-Pola br. 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst).

1. **OSNOVNA PITANJA I PRIKAZ STANJA KOJA SE UREĐUJU AKTOM**

Odredbama članka 26. ZKG propisano je da predstavničko tijelo jedinice lokalne samouprave može osim djelatnosti iz članaka 22. i 24. ZKG, odlukom odrediti i drugu djelatnost koja se smatra komunalnom djelatnosti:

1. ako se takvom djelatnošću kontinuirano zadovoljavaju potrebe od životnog značenja za stanovništvo na području jedinice lokalne samouprave

2. ako po svom sadržaju i značenju djelatnost predstavlja nezamjenjiv uvjet života i rada u naselju

3. ako je pretežno uslužnog karaktera i

4. ako se obavlja prema načelima komunalnog gospodarstva.

Također, predstavničko tijelo može odlukom pobliže odrediti i poslove koji se smatraju obavljanjem komunalnih djelatnosti.

Nastavno na navedeno, ovim prijedlogom odluke predlaže se uvođenje nove uslužne djelatnosti – usluga higijeničarske službe, odnosno objedinjavanje iste s postojećom uslugom sakupljanja napuštenih i izgubljenih životinja te njihovo zbrinjavanje, određene odredbama članka 3. stavka 2. točke 2. važeće Odluke o komunalnim djelatnostima koje se obavljaju na području Grada Pula-Pola (Službene novine-Bollettino ufficiale Pula-Pola br. 10/22), dalje u tekstu: Odluka).

Nadalje radi povezanosti, predlaže se objedinjavanje teksta odluke u dijelu koji se odnosi na komunalne djelatnosti održavanja javnih zelenih površina u članku 3. stavku 1. točki d) podtočkama 2. i 3. Odluke (održavanje dječjih igrališta i površina namijenjenih psima s pripadajućom opremom te održavanje javnih sportskih i rekreacijskih prostora) te teksta komunalne djelatnosti održavanja građevina, uređaja i predmeta javne namjene u točki e) podtočkama 6. i 7. istoga stavka (uređenje naselja u vrijeme blagdana i drugih posebnih prigoda te isticanje i skidanje zastava na javnim površinama). U istoj točki e), podtočki 2. predlaže se dodavanje održavanja tuševa s ciljem objedinjavanja sličnih poslova.Ujedno, predlaže se brisanje podtočke 8. u točki e) istoga stavka (održavanje i upravljanje sustavom elektro bicikala, elektro romobila i bicikala), budući je navedena aktivnost prihvaćena kao komercijalna te više ne egzistira kao komunalna djelatnost.

U članku 12. Odluke predlaže se promjena perioda pojačane aktivnosti održavanja čistoće plaža obzirom na povećani broj korisnika plaža u pred i posezoni, definiranje različitih razina održavanja (redovito i interventno) budući iste zahtijevaju različiti pristup i dinamiku djelovanja, preciziranje poslova redovitog održavanja te definiranje poslova koji podrazumijevaju interventna čišćenja.

U članku 13. Odluke predlaže se brisanje poslova izvanrednog održavanja plaža, budući su svi navedeni poslovi planirani, odvijaju se u redovitim intervalima i mogu se klasificirati kao redovito održavanje.

U članku 16. Odluke predlaže se proširenje opisa održavanja javnih zelenih površina.

U članku 17. Odluke predlaže se definiranje opreme i poslova održavanja opreme na javnim zelenim površinama, dječjim i sportskim igralištima, na površinama namijenjenim psima, kao i na ostalim javnim površinama uključivo na pomorskom dobru te se predlaže detaljan opis svih poslova koji se odnose na održavanje navedene opreme.

Predlaže se brisanje članka 18. Odluke koji se odnosi na održavanje javnih sportskih i rekreacijskih prostora s obzirom da je isto, u dijelu koji se odnosi na održavanje opreme, regulirano predloženim odredbama novog članka 17. dok preostale aktivnosti i poslovi spadaju u redovite aktivnosti održavanja javnih zelenih površina, odnosno javnih površina na kojima nije dozvoljen promet motornim vozilima.

U novom članku 20. Odluke kojim su regulirani poslovi održavanja javnih zdenaca, vodoskoka i fontana, javnih slavina, uređenih izvora vode te sustava za navodnjavanje, predlaže se, obzirom na grupiranje jednakih ili sličnih poslova dodavanje i poslova vezanih za održavanje tuševa.

U novom članku 21. Odluke predlaže se pobliže definiranje poslova održavanja javnih zahoda i pisoara, kao i kemijskih zahoda.

U novom članku 24. Odluke predlaže se objedinjavanje poslova uređenja naselja u vrijeme blagdana i drugih posebnih prigoda i poslova vezanih uz obilježavanje posebnih prigoda isticanja zastava na javnim površinama u jedan članak. Slijedom navedenog, predlaže se brisanje, kao suvišnog, novog članka 25. koji se odnosi na isticanje i skidanje zastava na javnim površinama.

Predlaže se brisanje novog članka 26. Odluke, koji se odnosi na održavanje i upravljanje sustavom elektrobicikala, elektro romobila i bicikala, kao suvišan, jer su navedeni sustavi sada regulirani kao komercijalne aktivnosti.

U novom članku 28. Odluke koji regulira uslugu javnih tržnica na malo predlaže se preciziranje lokacija na kojima se obavlja predmetna usluga.

U novom članku 29. Odluke predlaže se dodavanje nove usluge higijeničarske službe kao i preciziranje što navedena usluga podrazumijeva.

U novom članku 32. Odluke predlaže se usklađivanje točaka 7. i 8. sukladno ranije navedenim izmjenama u člancima 2., 9. i 11. prijedloga izmjena i dopuna Odluke, a koje izmjene i dopune se odnose na članke 3., 27. i 21. Odluke.

Obzirom na prijedlog usklađenja i brisanja kako je navedeno u članku 3., odluke, predlaže se uskladiti i ostale odredbe odluke koje se odnose na spomenute komunalne djelatnosti, spajanjem i brisanjem članaka te renumeracijom postojećih članaka.

Predloženim izmjenama i dopunama postupit će se sukladno odredbama ZKG.

Slijedom navedenog, predložen je ovaj prijedlog Odluke.

1. **FINANCIJSKA SREDSTVA POTREBNA ZA PROVEDBU AKTA**

Za provedbu ove Odluke nije potrebno izdvojiti sredstva iz proračuna Grada Pula-Pola.

1. **SAVJETOVANJE SA ZAINTERESIRANOM JAVNOŠĆU**

U skladu s odredbama članka 11. Zakona o pravu na pristup informacijama („Narodne novine“ br. 25/13, 85/15, 69/22) Grad Pula-Pola je za ovu Odluku u obvezi provesti prethodno savjetovanje sa zainteresiranom javnošću.

Prethodno savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke, provodi se u trajanju od 30 dana.

**Savjetovanje s zainteresiranom javnošću započinje dana 27. rujna 2024. godine, te završava zaključno s danom 28. listopada 2024. godine** koji je ujedno i krajnji rok za dostavu mišljenja, primjedbi i prijedloga na Nacrt prijedloga ove Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti: izmjenaOKD@pula.hr

**p.o. PROČELNICA**

**Samanta Barić, univ.mag.oec.**